Anzjan li veru laqatni f'ħajti huwa n-nannu Ġanni jew kif konna nsejħulu aħna Ġanni. Mingħandu tgħallimt ħafna affarijiet, kemm morali, u kif ukoll materjali. Jiddispjaċini ngħid illi, sfortunatament, illum, in-nannu Ġanni m'għadux magħna. Bħal ħafna anzjani oħra, in-nannu Ġanni kellu xagħru abjad karti, tant li kont tistħajlu qisu silġ. Ħaġa li kienet tolqtok fih kienu għajnejh, peress li kienu lewn is-sema. Lejn l-aħħar ta' ħajtu għajnejh kienu sejrin lura u fil-fatt kien ikollu jilbes nuċċali qawwi ħafna biex jara sew, tant li kważi kien jisturdik jekk tilbsu. In-nannu kellu tendenza li dejjem kont tarah bi qmis tal-flanella u qalziet. Ma jistax jonqos li ma nsemmux it-tikmix li kellu ma' moħħu, imma kif jgħidu dawn huma sinjali mistennija tax-xjuħija. Għalkemm in-nannu kien anzjan huwa kien bniedem tassew b'saħħtu u ħabrieki speċjalment fejn jidħol ix-xogħol. Ħalli għalih, biex ma jarax lin-nanna tbati kien jaħsel id-dar minn fuq s'isfel. Ħaġa li kienet timpressjonani kienet li kien jimxi minn Bormla sal-Fgura biex jixtri u jagħmel xi faċendi. Lin-nannu kulħadd kien jafu bħala bniedem umli u qalbu tajba. Huwa kien kapaċi jmur ma' kulħadd. Għal din ir-raguni kien maħbub minn ħafna nies. Tant hu hekk li anke kien jitkellem ma' persuna li qatt ma rah minn Adam. Kemm kont ilni nafu, l-iktar ħaġa li kienet iddejqu kien il-ġlied, speċjalment bejn il-familjari. Infatti huwa dak li kien iżomm il-familja magħquda bħala ħaġa waħda. In-nannu kien bniedem daqxejn nervuż u kawża t'hekk, hu u n-nanna Marì kienu qishom id-di u d-do. Dejjem jiġġieldu. Tajjeb li ngħidu li ma kienx iżomm f'qalbu u mal-ewwel kienu jirranġaw u jagħmlu ħbieb. Mhux l-ewwel darba li kienu jagħmlu xi praspura u jifqgħu lil kulħadd bid-dahk. Kont tistħajjilhom żewġ komiċi! In-nannu fil-ħin liberu tiegħu kien iħobb jagħmel ħafna affarijiet. Kien l-hena tiegħu li jmur jistad mal-kuġin u ma' missieri. U kemm kien jifraħ meta kien jaqbad xi ħuta mdaqqsa! Ħalli għalih biex filgħaxija waqt li jixrob tazza te u jbill xi biskuttell kien jintasab fuq is-sufan, u kien jagħmel sa tard billejl jara l-films. Ma nistax ma nsemmix ukoll l-Immakulata Kunċizzjoni u l-Irxoxt. Dawn huma żewġ avvenimenti matul is-sena, li kienu l-mimmi t'għajnejh. Ma kienx jasal ma jmurx il-pjazza jara jekk kellhomx bżonn xi għajnuna. F'okkażjonijiet bħal dawn in-nannu tgħidx kemm kien jieħu ritratti biex ovvjament jibqgħu bħala memorja. Bla dubju l-aktar ħaġa għal qalbu kienet il-familja. Meta kien jilgħab man-neputijiet kont tistħajlu bniedem ta' xi għoxrin sena. Kont tara l-ferħ jiddi minn għajnejh. Meta xi familjari kien ikollhom bżonn xi għajnuna fid-dar kont tarah fl-ewwel filliera biex jagħti sehmu u jkun ta' spalla għalihom. Għalkemm in-nannu llum ħalliena ninsab ċert li huwa qed jitlob għalina, man-nanniet l-oħra tiegħi. Bla dubju, meta n-nannu kien għadu magħna kien żmien ferm sabiħ, u l-memorji li għamilt miegħu se nibqa' ngħożżhom tul ħajti kollha.
Komponiment deskrittiv: Deskrizzjoni ta' anzjan – Eman Chetcuti 10B Grp 3